戲效樂天體
作者：張鎡
朝代：宋

paragraphs: 去日不可再，來日焉可虛。
直待百事足，漫把四大拘。
黄河幾曾清，白髮莫旋烏。
全福貴安然，真樂難强圖。
朴直自許我，才能不如渠。
已盟方寸心，免苦六尺軀。
登臺值明時，擊壤容匹夫。
輕車歷野寺，小船泛晴湖。
金鯽池內觀，白猿洞前呼。
孤山未學林，長堤且懷蘇。
珍實不滿器，醇醪只携壺。
更带兩耳鐺，旋煮四腮魚。
意均飽暖適，迹或升沉殊。
達人曠大觀，萬象歸一途。
丹鼎鷄變化，佛性狗有無。
快答此話頭，擬議計即疎。